Solana: Bisedimet për Kosovën mund të vazhdojnë edhe pa rezolutën e OKB-së
Udhëheqësit e Kosovës i bëjnë thirrje perëndimit t'i ofrojë asaj një rrugë tjetër drejt pavarësisë nga Serbia
Shefi i politikës së jashtme të Bashkimit Evropin, Havier Solana tha sot në Bruksel se blloku prej 27 anëtarësh mund ta tërheqë çështjen e Kosovës nga Këshilli i Sigurimit, në qoftë se Rusia vazhdon ta kundërshtojë rezolutën për statusin e saj përfundimtar. Zoti Solana tha se udhëheqësit e Serbisë dhe të Kosovës mund të vazhdojnë negociatat nën kujdestarinë e Grupit të Kontaktit për Kosovën, ku Moska është pjestare por nuk ka të drejtë vetoje. Udhëheqësit e Kosovës thonë se Këshilli i Sigurimit i Kombeve të Bashkuara ka dështuar në këtë çështje. Ata i kanë bërë thirrje perëndimit të ofrojë një rrugë tjetër drejt pavarësisë nga Serbia. Zoti Solana u takua në Bruksel me të dërguarine Kombeve të Bashkuara për Kosovën, Marti Ahtisari, për diskutime mbi versionin më të fundit të projekt-rezolutës së Këshillit të Sigurimit. Zoti Solana tha se nuk është e pazakontë që të bëhen ndryshime në momentin e fundit në Këshillin e Sigurimit dhe të arrihet në konsensus. Megjithatë koha nuk premton tha ai. Rusia e kundërshtoi projekt-rezolutën më të fundit të Kombeve të Bashkuara për Kosovën dje, duke bërë thirrje se kjo është një përpjekje e kamuflaur për pavarësinë e saj, megjithë kundërshtimin e fuqishëm të pakicës sërbe. Mbështetësit e rezolutës, Shtetet e Bashkuara dhe Bashkimi Evropian, u shprehën se projekt-rezoluta që u vu në qarkullim javën e kaluar ishte përpjekja e fundit për arritjen e një marrëveshjeje për çështjet kryesore me Moskën, që ka lidhje të ngushta kulturore me Serbinë. Ambasadori rus në Kombet e Bashkuara, Vitaly Churkin tha se Moska do t’i vërë veton rezolutës, në qoftë se ajo do të hidhet në votë dhe theksoi se shanset për miratimin e saj janë zero. Ambasadori i Francës në Kombet e Bashkuara, Jean-Marc La Sabliere tha se përkrahësit e projekt-rezolutës do të konsultohen me qeveritë e tyre për hapat që do të ndërmerren më tej, mes të cilave janë anullimi i saj, përpunimi i mëtejshëm për t’iu përgjegjur shtetësimeve të Rusisë ose hedhja e saj në votë. Shumë në Këshillin e Sigurimit kanë shprehur shqetësimin se udhëheqësit e shqiptarëve të Kosovës mund të shpallin pavarësinë në mënyrë të njëanëshme, në qoftë se Këshilli nuk miraton rrugën drejt pavarësisë. //iç//